钦定古今图书集成/明伦汇编/官常典/第785卷 > 梁鼎
## 钦定古今图书集成/明伦汇编/官常典/第785卷 > 梁鼎

按《宋史》本传，“鼎字凝正，益州华阳人。祖钺，仕蜀为剑
门关使。父文献，乘氏令。鼎，太平兴国八年进士甲科，
解褐大理评事，知秭归县，再迁著作佐郎。端拱初，献
《圣德徽号颂》万馀言。试文，迁殿中丞、通判歙州，以能
声闻，有诏嘉奖，徙知吉州。民有萧甲者，豪猾为民患，
鼎暴其凶状，杖脊黥面，徙远郡。太宗尤赏其强干，代”
还，赐绯鱼。旧例当给银宝瓶带，太宗特以犀带赐之，
记其名于御屏。淳化中，上言曰：“《书》云：‘三载考绩，三考黜陟幽明’。此乃尧舜氏所以得贤人治天下也。三代
而下，典章尚存。两汉以还，沿革可见。至于唐室，此道
尤精，有考功之司，明考课之令。下自簿尉，上至宰臣，
皆岁计功过，较定优劣，故人思激厉，绩效著闻。五代
兵革相继，礼法陵夷，顾惟考课之文，祗拘州县之辈，
黜陟既异，名存实亡。且夫今之知州，即古之刺史，治
状显著者，朝廷不知；方略蔑闻者，任用如故。大失劝
惩之理，寖成苟且之风。是致水旱荐臻，狱讼填溢，欲
望天下承平，岂可得也？”伏惟陛下继二圣之丕图，为
亿兆之司牧，念百姓“之未乂，思四海之未康，特诏有
司申明考绩之法，庶几官得其人，民受其赐矣。”俄为
开封府判官，迁太常博士、三司右计判官，又为总计
判官。会复三部，换度支判官。至道初，鼎洎陈尧叟建
议兴三白渠，及陈、许、邓、颍、蔡、宿、亳数州用水利垦田，
事具《食货志》。迁都官员外郎、江南转运副使，就改起
居舍人，徙陕西。二年，五将分道击李继迁、李继隆擅
出赤柽路无功，还奏军储失期，鼎坐削三任。复为殿
中丞，领职如故。以母老求郡，历知徐、密二州。真宗践
位，复旧官。咸平四年，迁兵部员外郎、知制诰，赐金紫。
时三司督逋负严急，有久被留系者，命鼎与薛映按
籍详定，多所蠲免。逾月，拜右谏议大夫、度支使。时西
鄙未宁，建议陕西禁解池盐，所在官鬻，诏从之。以鼎
为制置使，杨覃为转运使，张贺副之。又以内殿崇班
杜承睿同制置盐事。议者多言：“边民旧食青盐，其价
甚贱。洎禁青盐以困贼，令商贾入粟，运解盐于缘边，
价直与蕃盐不相远，故蕃部赍盐至者不能货鬻。今
若禁解池盐与内地同价，则民必冒禁。复市青盐，乃
资盗粮也。”时刘综为陕西转运使，鼎奏罢之。综归朝，
亦密陈其非便。鼎既行，即移文禁止盐商，所在约束
乖当。延州刘廷伟、庆州郑惟吉皆不从规画。又鼎奏
运咸阳仓粟以实边，粟已陈腐，鼎即与民，俟秋收易
新粟。朝廷闻而止之，上封章密陈其烦扰者甚众，鼎
始谋多沮，遂令林特乘传与永兴张咏会鼎等同议
可否，于是依旧通盐商。鼎坐首议改作非是，诏罢度
支使，守本官。未几，丁内艰，起复。景德初，知三班院、通
进银台司兼门下封駮事，出知凤翔府。以居忧哭泣
伤目，表求判西京留司御史台。三年，卒，年五十二。赐
二子出身。鼎伟姿貌，磊落，尚气有介节，居官峻厉，名
称甚茂。好学，工篆籕八分，尝著《隐书》三卷，《史论》二十
篇，《学古诗》五十篇。子申甫、吉甫。